TEST: Anker Nano Power Bank 5G MagGo Slim

Anker har tryllet igen. Nano Power Bank (5K MagGo Slim) er så tynd, at man nærmest får lyst til at sætte den i fotoalbum frem for at gemme den i tasken. Men trods den elegante ydre er det her ikke bare pynt – det er en ægte lomme-redning, når iPhonen skriger på strøm midt på dagen.

Det første, man bemærker, når man tager den ud af æsken, er hvor absurd slank den er. Under en centimeter tyk og lige omkring 120 gram – det føles næsten forkert, at noget så let kan levere 5 000 mAh. Den klikker magnetisk fast på bagsiden af iPhonen med en tilfredsstillende klonk, og så sidder den der. Ingen slingren, ingen løs forbindelse – bare ren MagSafe-magi.

Selv på en iPhone 17 Pro føles det som én samlet enhed. Du kan tage billeder, svare på beskeder og endda scrolle doom på X, uden at powerbanken glider af.

Opladning med stil

MagGo Slim understøtter den nye Qi2-standard, hvilket betyder trådløs opladning op til 15 watt – og hvis du går kablet med USB-C, får du 20 watt. I praksis oplader den en iPhone fra næsten fladt til omkring 75–80 procent, før den selv løber tør. Det er mere end nok til en lang arbejdsdag, en festival eller en flyvetur til London.

Opladningen starter med det samme, du sætter den på. Ingen knapper, ingen drama – bare et lille LED-lys, der diskret viser, at den arbejder.

At den understøtter Qi2 betyder også, at den kan bruges med kompatible Android-telefoner. Blandt andet Pixel 10-telefonerne.

Når man oplader trådløst i længere tid, bliver MagGo Slim lun. Ikke kritisk varm, men mærkbart lun på bagsiden – lidt som en iPhone, der streamer video i solen. Det er forventeligt i et så kompakt design, og Anker har indbygget temperaturstyring, der automatisk justerer effekten, hvis den får det for varmt.

Designet sælger den

MagGo Slim er ikke bare en powerbank – den er et stykke hardware, du faktisk har lyst til at vise frem. Den matte overflade føles eksklusiv, byggekvaliteten er tårnhøj, og alt fra magnetringen til USB-C-porten sidder præcist.

Den fås i flere farver, men især den sorte version passer perfekt til den orange iPhone 17 Pro. Havde jeg haft en iPhone i sølv eller titanium, havde jeg valgt den hvide udgave af MagGo Slim. Den føles som en forlængelse af telefonen – ikke et klodset vedhæng.

Ikke til flerdages eventyr

5.000 mAh er ikke meget, hvis du vil kunne oplade både iPhone, AirPods og Apple Watch. Det her er en daglig redningsplanke – ikke en campingpartner. Men som hverdagsløsning er den svær at slå. Du smider den i lommen, glemmer den, og når batteriet rammer 10 procent, klikker du bare powerbanken på. Færdig.

Anker Nano Power Bank (5K MagGo Slim) er en af de mest elegante og praktiske powerbanks, jeg har prøvet. Den er lille, let og helt uden fuss – præcis sådan en gadget skal være. Den lader ikke iPhonen helt op, men til gengæld ser den godt ud, mens den gør det.

Det er ikke en powerbank for talnørder, men for alle, der værdsætter form, funktion og frihed fra kabler.

TEST: Anker Nano Power Bank 5G MagGo Slim